TRUE-DTAC วิ่งคึก! นลท.ไล่เก็บรอสวอป ตั้งบริษัทใหม่เทรด 3 มี.ค. โบรกชี้เป้า 10.30 บ.
TRUE-DTAC วิ่งคึก! นักลงทุนไล่เก็บ “รอสวอปหุ้น” เตรียมชงผู้ถือหุ้นอนุมัติควบรวม 23 ก.พ.นี้ ตั้งบริษัทใหม่อัตราแลก 1 หุ้นเดิม TRUE ต่อ 0.60018 หุ้นในบริษัทใหม่ และ 1 หุ้นเดิม DTAC ต่อ 6.13444 หุ้นในบริษัทใหม่ คาดเทรด 3 มี.ค.66 โบรกชี้เป้า 10.30 บาท 
TRUE-DTAC วิ่งคึก! นักลงทุนไล่เก็บ “รอสวอปหุ้น” ตั้งบริษัทใหม่เทรด 3 มี.ค. โบรกชี้เป้า 10.30 บาท
13 ม.ค. 2566

ผู้สื่อข่าวรายงานว่า วันนี้ (13 ม.ค. 65) ราคาหุ้น TRUE-DTAC วิ่งคึก! รับแผนควบรวมคืบหน้าโดยราคาหุ้นบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ณ เวลา 10 :26 น. อยู่ที่ระดับ 47.75 บาท บวก 1.50 บาท หรือ 3.24% ทำจุดสูงสุดที่ระดับ 48.25 บาท ทำจุดต่ำสุดที่ระดับ 47.25 บาท ด้วยมูลค่าการซื้อขาย 762.07 ล้านบาท
ขณะที่ราคาหุ้นบริษัท ทรู คอร์ปอเรชั่น จำกัด (มหาชน) หรือ TRUE  ณ เวลา 10:27 น. อยู่ที่ระดับ 4.92 บาท บวก 0.08 บาท หรือ 1.65% ทำจุดสูงสุดที่ระดับ 4.96 บาท ทำจุดต่ำสุดที่ระดับ 4.86 บาท ด้วยมูลค่าการซื้อขาย 552.87 ล้านบาท
บล.อินโนเวสท์ เอกซ์ ระบุในบทวิเคราะห์วันนี้(13 ม.ค.65) ว่า TRUE และ DTAC มีการชี้แจงต่อตลาดหลักทรัพย์เรื่องแผนการควบรวมทั้งสองบริษัท โดยประเด็นหลักของการชี้แจงคือ
1) ชื่อบริษัทใหม่คือ True Corporation ตัวย่อ TRUE
2) จะมีการประชุมร่วมของทั้งสองบริษัทในวันที่ 23 ก.พ.66 โดยจะปิดสมุดผู้ที่สามารถเข้าร่วมประชุมได้คือวันที่ 26 ม.ค.66
3) จะมีการหยุดซื้อ-ขายหุ้นของทั้ง 2 บริษัททั้งหมด 9 วันคือระหว่างวันที่ 20 ก.พ.-2 มี.ค.66 โดยเท่าที่สอบถามกับทาง TRUE หุ้นใหม่น่าจะเข้าซื้อขายได้วันที่ 3 มี.ค.66
4) บริษัทใหม่จะมีจำนวนหุ้นทั้งหมด 34,552 ล้านหุ้นที่ Par 4 บาท และ Swap ratio คือ 1 หุ้น DTAC = 6.13444 หุ้นบริษัทใหม่ และ 1 หุ้น TRUE = 0.60018 หุ้นบริษัทใหม่
ทั้งนี้มองว่าราคาหุ้นจะไม่ได้ตอบสนองเชิงบวกมากต่อข่าวนี้เนื่องจากปัจจุบันนักลงทุนคาดหวังอยู่แล้วว่าการควบรวมจะเกิดขึ้น โดยสิ่งที่นักลงทุนรอติดตามอยู่คือเรื่องแผนภายหลังการควบรวมกิจการว่าจะมีแผนอย่างไร โดยเฉพาะเรื่อง Synergy รวมถึงเรื่อง Condition ที่ กสทช ต้องการเห็นการลดราคาค่าบริการลงภายหลังการควบรวม
อย่างไรก็ตามสำหรับนักลงทุนที่อยากลงทุนเก็งกำไรเพื่อแลกเป็นหุ้นของบริษัทใหม่นั้นถ้าดูจาก Swap ratio ตอนนี้ DTAC จะอยู่ในจุดที่น่าสนใจกว่า TRUE
ด้านนางสาวยุภา ลีวงศ์เจริญ หัวหน้าคณะผู้บริหารด้านการเงิน TRUE เปิดเผยว่า ชื่อบริษัทที่ได้รับการเสนอในการจดทะเบียนบริษัทใหม่ที่ควบรวม คือ “บริษัท ทรู คอร์ปอเรชั่น จำกัด (มหาชน)” โดยใช้ชื่อย่อ “TRUE” เนื่องจากแบรนด์ TRUE ยังเป็นที่รู้จักครอบคลุมถึงธุรกิจบริการบรอดแบนด์อินเทอร์เน็ต โทรทัศน์แบบบอกรับสมาชิก และบริการดิจิทัล
สำหรับบริษัทใหม่นี้จะมีหุ้นสามัญจำนวน 34,552,100,801 หุ้น มูลค่าที่ตราไว้หุ้นละ 4 บาท โดยจะจัดสรรหุ้นให้แก่ผู้ถือหุ้นของ TRUE และ DTAC ในอัตราส่วนดังนี้ คือ 1 หุ้นเดิม TRUE ต่อ 0.60018 หุ้นในบริษัทใหม่ และ 1 หุ้นเดิม DTAC ต่อ 6.13444 หุ้นในบริษัทใหม่ นอกจากนั้นบริษัทจะขอหยุดพักการซื้อขายหุ้น เป็นระยะเวลา 9 วันทำการ โดยจะเริ่มตั้งแต่วันที่ 20 กุมภาพันธ์ 2566 ถึงวันที่ 2 มีนาคม 2566
ด้านนายพิสุทธิ์ งามวิจิตวงศ์ ผู้อำนวยการอาวุโส ฝ่ายวิเคราะห์หลักทรัพย์ บริษัทหลักทรัพย์ กสิกรไทย ระบุว่า หุ้นบริษัทใหม่ของ TRUE จะสามารถเข้าเทรดได้ในวันที่ 3 มี.ค. 2566 โดยให้ราคาเป้าหมายไว้ที่ 10.30 บาท